'n Ander perspektief op die aanstelling van André Bartlett by die sentrum vir bedieningsontwikkeling by die Universiteit van Pretoria | Seeking Mystery
'n Ander perspektief op die aanstelling van André Bartlett by die sentrum vir bedieningsontwikkeling by die Universiteit van Pretoria
Filed under: Afrikaans, Christianity, community, Theology, Uncategorized — 3 Comments
Beste NG teologie student by Tukkies,
Na aanleiding van Ferdie Mulder se stukkie raad aan jou het daar ook by my 'n diep begeerte ontstaan om aan jou 'n briefie te skryf. Van Ferdie kan 'n mens sekerlik dieselfde toegee as wat hy met Dr André Bartlett doen, iemand wat reeds wyd en syd bekend is, nie net vir die gebeurtenisse van 2006 nie, maar ook as outeur en internasionale student. Sy raad aan die einde van sy briefie is uitstekend en ek wil dit ten volle ondersteun, ek herhaal dit graag met 'n klein beitjie kommentaar (telkens in hakkies):
"Paar wenke indien jy dalk belang stel:
1. Moenie 'n lui student wees nie. Lees altyd weier as jou voorgeskrewe werk! (en moet nooit ophou nie, al is jy eendag klaar met jou grade, lees ook wetenskap, geskiedenis en sommer baie wyer as dit ook)
2. Werk kliphard in Grieks en Hebreeus – op die lang duur sal jy nie spyt wees nie! (Amen, onthou dit is antieke dokumente waarmee jy gaan werk!)
3. Moenie alles vir soetkoek opeet wat as die "nuwe konsensus", "nuut" of "kreatief" voorgehou word nie. Hiermee saam: onthou, daar is vriendelike en aangename mense wat dinge glo en leer wat jy weet Jesus nie gelukkig maak nie. (moet NIKS vir soetkoek opeet nie)
4. Onthou: baie wêreldklas teoloë glo met integriteit in 'n Jesus wat nie net mooi wyshede geleer het nie, maar ook maagdelik verwek is, gekruisig is vir ons sondes en opgestaan het teen die dood toe hy letterlik uit die graf opgewek is. Gaan soek hierdie wêreldklas teoloë se boeke as dit nie voorgeskryf word nie. (wêreldklas teoloë gebruik gereeld dieselfde woorde met uiteenlopende betekenisse, maak seker jy weet hoe hierdie wêreldklas teoloë hul woorde gebruik, dit is waar van alle mense)
5. Soek daardie geestelike leiers op wat jou gaan aanspoor om regtig naby die Here te lewe en vrugbaar te wees in Sy Koninkryk. (akoord! Mentors is van kardinale belang.)
6. Die heel belangrikste: onthou jou daaglikste persoonlike stiltetyd met die Here. Dít het menige studente al deur moeilike tye gedra. (En stiltetyd beteken om soms heeltemal stil te bly, minder te praat, meer te luister, minder te jaag, meer asem te haal.)
7. Soms kos dit guts om alleen vir die Here op te staan. (Dit kos altyd guts om vir die Here op te staan, alleen of in 'n groep, indien jy dit doen, mag jy dalk vervolg word)"
Deurlopend vra hy dat jy krities ingestel moet wees op dit wat jy gedoseer gaan word asook ten opsigte van dit wat jy gaan lees. Dit is sekerlik die grootste waarheid van alles. Uiteindelik is 'n kritiese en oop gemoed een van die onontbeerlike stukkies gereedskap in die teologiese gereedskap wat jy in die komende jare gaan ontwikkel en leer om te gebruik. Jy word alreeds gevra om dit te doen in terme van Ferdie (en ook my eie) briefie.
Aangaande Dr André Bartlett se aanstelling. Daar is altyd diegene wat ongelukkig is met enige aanstelling, ongeag hul teologiese standpunte. Die teenoorgestelde "teologiese kamp" gaan amper altyd ongelukkig wees, maak nie saak of dit nou liberaal of konserwitief is nie. Wat belangrik is, is dat jy die moeite maak om elkeen van jou dosente en begeleiers persoonlik te leer ken. Ek het die voorreg gehad om by meer as een universiteit in Suid-Afrika te studeer en oor 'n tydperk van meer as 'n dekade. Die een ding wat ek weet is dat elkeen van die dosente wat ooit voor my in 'n klas gestaan het opregte gelowiges is met 'n diep begeerte om Christus beter te ken en te volg asook om die Woord van God beter te verstaan en dit van toepassing te maak vir die tyd waarin ons leef. Dit gaan uiteindelik ook jou werk wees as opgeleide teoloog in 'n gemeente.
Wees versigtig vir die gebruik van terme soos "oud" en "nuut", "liberaal" en "konserwatief" en ander kassies waarin ons graag mense en hul teologieë wil sit. Die lewe, asook die teologie is nie 'n eenvoudige wêreld nie en die oomblik as ons iemand in 'n kassie gesit het, hoor ons nie werklik wat hulle sê nie, maar dit wat ons onder die kassie verstaan.
Jy gaan nie met alles saam stem nie, dit is hoe dit hoort! Dit gaan van tyd tot tyd uiters moeilik en uitdagend wees, dit is hoe dit hoort! Jou geloof gaan uitgedaag word, dit is hoe dit hoort! Dit alles gaan maak dat jy groei, dit is ook hoe dit hoort! Onthou Ferdi se raad, in tye wat dit moeilik gaan, maak erns met jou stiltetyd, maak erns met jou studies, ek wil graag bylas, maak erns met jou verhoudings met jou dosente, veral met die wat jy verskil. Kry 'n mentor, want ons hoort in 'n gemeenskap en teologie, soos die lewe, is nie 'n alleen-reis nie. En onthou altyd, wanneer jy lees, lees ook dit wat nie geskryf word nie raak.
Moenie 'n kloon raak nie, groei, ontwikkel, lees, leer, dink en bid. Raak die persoon wie jy geskape is om te wees, ook in jou teologie, jy is uniek! En moenie vergeet nie, geniet kampus, geniet varsity, geniet een van die lekkerste tye van jou lewe, gryp dit aan, en gee altyd dankbare lof aan die Een wat vir jou die voorreg gun om die opwindende reis te onderneem.
BTh (Stellenbosch '99-'04); M.Div. (met lof) (Pretoria '10-'11); M.Th. (Pretoria '12)
Tags: afrikaans, brief, Christianity, community, faith, love, Relationship, theology, University of Pretoria
Dit was lekker om 'n tyd gelede persoonlik met jou te gesels. Jy het ook darem 'n paar sakke sout agter die rug as ek reg onthou. Ek hoop dit gaan goed met jou. Dankie vir die wyse waarop jy hierdie stuk geskryf het. Met baie daarvan kan ek saamstem. Kan ek so 'n paar gedagtes met jou wissel?
My persoonlike standpunt is dat 'n Unisa situasie presies inpas in jou analiese. Ek verstaan ook heeltemal die gevaar van om in twee kampte van "koserwatief" en "liberaal" te dink. Daar is baie meer tussen-in posisies. Die teologiese wetenskap is 'n groot avontuur – absoluut! Dit beleef ek weekliks hier in Europa.
'n Kerklike teologiese fakulteit, waar predikante die wetenskap dosseer behoort natuurlik net so wetenskaplik en uitdagend soos 'n Unisa te wees. Die enigste uitsondering, as ek dit reg verstaan, is dat die predikant addissioneel tot die werk, in sy of haar hart oortuig sal wees van die geloofwaardigheid en realiteit van die lewensveranderende gebeure rondom Jesus Christus. En hy of sy sal ook daarvan wil getuig.Dit is natuurlik nie gedwonge nie, en moet 'n natuurlike begeerte wees wat terugkyk na die belofte wat hy of sy aan die Here gemaak het met legitimasie. Opgestaan het ook meer hieroor.
As, en ek beklemtoon die as, as 'n predikant dit nie kan of wil doen nie, en byvoorbeeld binne die hart van die Christelike belydenis ruimte maak vir byvoorbeeld die Nuwe Hervorming standpunt dat Jesus nie regtig die dood letterlik oorwin het nie, of dat ons nie meer 'n persoonlike God aanbid nie (myns insiens) dan skep dit ontsettende verwarring en eintlik 'n etiese probleem. Hoekom? Dit probeer ek genuanseerd (hoop ek?) in my boek Opgestaan uiteensit.
Ek besef ons verskil oor sommige sake. Maar ek dink ons deel tog iets met mekaar: ons kort gesprek oor Augustinus. Hoop jy onthou.
Dit is my (en ongetwyfeld ook ander se) diepste oortuiging dat veral prof Julian, prof Jurie, prof Danie en prof Andries (Hervormde Kerk) se teologiese interpretasies oor Jesus se opstanding nie versoenbaar is met die kern-identiteit van die belydenis van die NG/ Hervormde Kerk nie. Ek se dit nie ligtelik nie. Ek worstel al meer as 7 jaar daarmee en het dit ook oor en oor geweeg, ook by Durham Universiteit en Cambridge. Lees byvoorbeeld hoe ek in Opgestaan aan prof Dirk Human amptelik om verskoning vra ook 'n saak. As ek wou, kon en in 2006, ter wille van 'n legitimasie die klagtes teruggetrek het. Ek kon nie, my gewete het my bly aankla om dit nie te doen nie, selfs nadat die kuratorium prokureur 'n telefoniese aanbod gemaak het.
Ander mag natuurlik met my verskil oor die professore se teologie insake Jesus se opstanding. Ek bedoel, nie een was amptelik skuldig bevind op enige klag nie.
My hoop is, Hanno, dat almal wat grondig oor hierdie sake will nadink en tog ook 'n multi-dimensionele prentjie van die gebeure wil kry, die verskillende stemme oor hierdie sake sal aanhoor. Ek self het Fatherless in Galilee, Om Te Mag Twyfel, en dr Flip du Toit se opsomming van die onlangse kerkgeskiedenis by Tuks aandagtig gelees. Ook die uitsprake van die ondersoeke van die dosente. In alle billikheid sou mens hoop dat Opgestaan ook as een deeltjie van die komplekse gebeure gelees sal word. Dis nie volmaak nie, in teendeel, telkens erken ek my subjektiwiteit in die boek.
Baie van die terugvoering wat ons oor Opgestaan kry is van ontnugterede NG lidmate (en ook predikante – party wil anoniem bly) wat na die lees ervaar dat kerkleiers oneties opgetree het op verskeie vlakke. 'n Paar name is ook gereeld prominent. Ook word gereeld gepraat van 'n vorm van kerkpolitiek. Hoe dit ook al sy, dit wil tog lyk dat die betrokke kerkleiers nie wil reageer op hierdie sake nie. Dis hulle goeie reg om dit te los, maar dan gaan die spanning bly voortduur en meer lidmate ontnugter bly.
Baie mense het seer gekry in 2005-2006. Ons kan dit nie wegwens nie. Vir my is daar geen hoop vir die kerk van Jesus Christus as haar leiers binne die hart van die Christelike geloof ruimte wil skep vir 'n Jesus wat deur wilde diere verskeur was, of gesteel en herbegrawe was, of wat slegs metafories lewe nie. Let wel, op akademiese vlak moet hierdie sake natuurlik met integriteit bespreek en verdiskonteer word. Ten minste hier in Engeland waar ek tans is, lyk dit nie of hierdie teoriee die beste verklaring vir die gebeure is in akademiese kringe nie. Ander mag hieroor verskil, dis hulle goeie reg – ek is in elk geval nie meer lid van die NG Kerk nie.
Ek beny jou so bietjie Hanno deurdat jy by Stellenbosch en Tuks kon studeer. Ek was gou-gou in Stellenbosch 'n paar maande gelede om my oupa Frikkie Kelber en oom Johannes Kelber se foto's teen die Kweekskool muur te soek. Stellenbosch het darem net 'n stuk tradisie wat Tuks en Bloemfontein nie het nie. Lg twee het natuurlik ander uniekhede.
Aah, oor Stellenbosch stem ons dalk oor nog 'n ding saam: ek vermoed jy sou nes ek nogal graag 'n standbeeld van Prof BB Keet eendag daar wil sien. Die wyse waarop hy in die 1950's en verder opgestaan het teen die NG Kerk oor afsonderlike ontwikkeling was braaf.
Genoeg vir een dag. Baie dankie vir die stuk wat jy geskryf het. En hou ons op hoogte van waar jou bediening jou neem.
Skuus Hano, ons kommunikasie was op Facebook gewees het ek gou gesien – toe ons oor New Creation gekommunikeer het en Romeine 8, Fil 3 ensomeer. Dis waar ek na Augustinus verwys het.
Indien jy belangstel, ek het enkelle opmerkings oor Dr Johann Ernst se kritiek op Facebook gemaak by http://www.opgestaan.com by Koerante
Hi Hano, skuus – die enkele opmerkings oor Dr Johann se kritiek is nou opgeneem in 'n YouTube. Dit is hier: http://www.opgestaan.com/kraakvars-youtubes.html Groete Ferdie